Kibar 111: Biig n gũs n yak n lʋɩ
BÕE n maan biig ning sẽn gãe tẽngã? A yii fenetrẽ n yak n lʋɩ. A wee n pa ki la? Rap a yiib nins sẽn yãgd n wat n na n ges-a wã yaa a Poll ne a Tɩmote.
Yaa Torwas la yel-kãngã maan-yã. A Poll ra bee be n sõsd ne karen-biisã. A ra miime t’a na n kaoosame n yaool n le yã-ba, bala vẽkembeoogã a ra segd n kẽe batayo n kẽng zĩig a to. Yaa rẽ n so t’a sõs ne-b n tãag yʋn-sʋka.
Bi-riblã yʋʋr la a Etiisi. A ra zĩi fenetrẽ wã n suusdẽ, n wa sɩng gõeem n kell n yi be n yak n lʋɩ. A yaool n da bee etaas a yiib zĩigẽ. Nebã bee bʋʋm la b sẽn yɛɛsã, bala b sẽn zẽk-a wã b mikame t’a kiime.
A Poll sẽn yã tɩ bi-riblã kiime wã, a gãand n bʋʋga biigã, n mobg-a la a yeel nebã tɩ b ra yɛɛs tɩ bũmb pa tar-a ye. Sɩd me, a Poll vʋʋga biigã. Ad yɩɩ yel-solemd tɛkẽ! Nebã sũy yɩɩ noog hal wʋsgo.
Nebã fãa lebg n dʋʋ roogẽ wã n na n dɩ. A Poll kell n sõsame n tãag yibeoogo. La a Etiis pa le saag n gũs koe! Rẽ poore, a Poll ne a Tɩmote la neb nins sẽn da tũud-bã kẽe batayo n na n tog sore. Yãmb mii b sẽn da rebd zĩig ning bɩ?
Yaa naoor a tãab-n-soab masã la a Poll sẽn gilg tẽnsã n moon koɛɛgã. A sẽn wa n lebg so-kãngã wã, a tek n yalsa Efɛɛz n maan yʋʋm a tãab tõr be. Rẽ kɩtame tɩ gilgr a tãab-n-soabã kaoos n yɩɩg yiib-n-soabã.
Batayo wã yii Torwas n tek n yals Mile bilfu. Efɛɛz sẽn da pa zãr ne Mile wã yĩnga, a Poll boola Efɛɛz tigingã kãsem dãmb tɩ b wa Mile t’a sõs ne-ba, bala a ra pa na n le yã-b yɛs ye. Batayo wã sẽn wa n dat n loogã, kãsem dãmbã sũy sãamame, a Poll sẽn loogdã yĩnga.
Batayo wã wa n taa Sezaare masã. A Poll zĩnda karen-biig a Filip nengẽ, la no-rɛɛs a Agabis wa n yeela a Poll t’a sã n kẽng Zerizalɛm, b na n yõk-a lame n kẽes bãense. Sɩd yɩɩ woto. La b reng n kẽesa a Poll bãens yʋʋm a yiib Sezaare, n yaool n na n tall-a n kẽng Rom tɩ Rom naab a Sezaar na n kao a bʋʋdo. Bɩ d ges bũmb ning sẽn maane, b sẽn wa n debd Romã.
Tʋʋma sak 19 n tɩ tãag 26.
Sogsgo
- Fotã zugu, bi-ribl ning sẽn gãe tẽngã yaa ãnda, la bõe n maan-a?
- A Poll sẽn bãng tɩ biigã kiime wã, a maana bõe?
- Yɛ la a Poll ne a Tɩmote la neb nins sẽn tũud-bã ra rebda, la b sẽn yals Mile wã, bõe n maane?
- No-rɛɛs a Agabis pĩnd n yeela a Poll tɩ bõe, la bõe n sɩd paam-a?
Sogsg a taaba
- Karm-y Tʋʋm 20:7-38.
Wala a Poll sẽn yeel Tʋʋm 20:26, 27 pʋgẽ wã, bõe la d segd n maan tɩ ned zɩɩm ra zĩnd d zugu? (Eze. 33:8; Tʋʋ. 18:6, 7)
Bõe yĩng tɩ kãsem dãmbã sã n wa zãmsd nebã bɩ b segd n wilg tɩ b gãda ‘sɩd koɛɛgã kãn-kãe’? (Tʋʋ. 20:17, 29, 30; Tɩt 1:7-9; 2 Tɩm. 1:13)
- Karm-y Tʋʋm 26:24-32.
Wãn to la a Poll sẽn da yaa Rom tẽng-n-biigã sõng-a t’a pids tʋʋmd ning a Zezi sẽn bobl-a wã? (Tʋʋ. 9:15; 16:37, 38; 25:11, 12; 26:32; Luk 21:12, 13)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn